LV Eiropas Savienības Oficiālais Vēstnesis C 313/36

Eiropas datu aizsardzības uzraudzītājs Eiropas datu aizsardzības uzraudzītāja atzinums par projektu Padomes Regulai (EK), ar ko nosaka iestāžu ierēdņiem un pārējiem darbiniekiem izsniegto ceļošanas atļauju formu

(2006/C 313/13)

EIROPAS DATU AIZSARDZĪBAS UZRAUDZĪTĀJS,

ņemot vērā Eiropas Kopienas dibināšanas līgumu un jo īpaši tā 286. pantu,

ņemot vērā Eiropas Savienības Pamattiesību hartu un jo īpaši tās 8. pantu,

ņemot vērā Eiropas Parlamenta un Padomes Direktīvu 95/46/EK (1995. gada 24. oktobris) par fizisku personu aizsardzību attiecībā uz personas datu apstrādi un par šādu datu brīvu apriti,

ņemot vērā Eiropas Parlamenta un Padomes Regulu Nr. 45/2001 (2000. gada 18. decembris) par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti,

ņemot vērā no Komisijas 2006. gada 31. jūlijā saņemto lūgumu sniegt atzinumu saskaņā ar 28. panta 2. punktu Regulā (EK) Nr. 45/2001,

IR PIEŅĒMIS ŠO ATZINUMU.

1. SĀKOTNĒJAS PIEZĪMES

1. Komisija 2006. gada 26. jūlija vēstulē iesniedza Eiropas Datu aizsardzības uzraudzītājam (EDAU) projektu Padomes Regulai, ar ko nosaka iestāžu ierēdņiem un pārējiem darbiniekiem izsniegto ceļošanas atļauju formu. EDAU uzskata, ka minētā vēstule ir lūgums sniegt atzinumu saskaņā ar 28. panta 2. punktu Regulā (EK) Nr. 45/2001.

2. Protokolā par privilēģijām un imunitāti Eiropas Kopienās, kas pieņemts 1965. gada 8. aprīlī un pievienots pielikumā Līgumam par vienotas Eiropas Kopienu Padomes un vienotas Eiropas Kopienu Komisijas izveidi, un jo īpaši tā 7. pantā paredzēts, ka Padome nosaka formu, kādā izdod Kopienas ceļošanas atļaujas (KCA), kuras dalībvalstu iestādes atzīst par derīgiem ceļošanas dokumentiem. Minētais pants ir veiktās datu apstrādes likumīguma pamatojums (5. panta a) punkts Regulā (EK) Nr. 45/2001). Padome, kas ir kompetentā iestāde šajā jomā, uzskata, ka KCA pašlaik vairāk neatbilst šāda veida dokumentiem noteiktajām drošības prasībām un ka tā ir pilnīgi jāpārveido, lai tā atbilstu Starptautiskās Civilās aviācijas organizācijas (ICAO) un Eiropas pasēm noteiktajiem (konkrēti — biometrija) obligātajiem standartiem, izmantojot jaunas tehnoloģijas, kas sniedz maksimālu aizsardzību pret viltošanu. Administrācijas vadītāju grupa tehniskas izpētes nolūkā lūdza Komisijai izskatīt šo jautājumu.

3. EDAU uzskata, ka ir svarīgi sniegt atzinumu par priekšlikumu attiecībā uz jauno KCA, jo priekšlikumā paredzēts, ka biometrijas datus — savstarpēji savietojamos un mašīnlasāmos formātos — iekļauj informācijas nesējā. Šis atzinums dod EDAU iespēju paust viedokli par jautājumu, kā tas tika darīts agrāk atzinumos par VIS (1) un SIS II (2) programmām.

4. Biometrijas dati ir īpaši dati, jo tiem ir saikne ar personas uzvedības un fizioloģijas iezīmēm un ar to palīdzību var precīzāk identificēt personu. EDAU uzskata, ka uz turpmākām datu apstrādes darbībām attiecas 27. panta 1. punkts Regulā (EK) Nr. 45/2001. Tā kā šādas apstrādes darbības šo datu īpatnību dēļ var īpaši apdraudēt attiecīgo personu tiesības un brīvības, Eiropas datu aizsardzības uzraudzītājam tās iepriekš ir jāpārbauda.

2. PRIEKŠLIKUMA ANALĪZE

2.1 Vispārējas piezīmes

5. Saskaņā ar 28. panta 2. punktu Regulā (EK) Nr. 45/2001 notiek apspriešanās ar EDAU. Tomēr, ņemot vērā minētā noteikuma obligāto raksturu, šis atzinums būtu jāmin regulas teksta preambulā.

6. EDAU pauž gandarījumu par to, ka ir notikusi apspriešanās ar viņu par priekšlikumu attiecībā uz jauno KCA, jo tas atbilst ceļošanas dokumentu uzlabošanas un drošības palielināšanas politikai, lai nodrošinātu to labāku aizsardzību pret viltošanu.

2.2 Biometrijas dati

7. Priekšlikums par jaunu KCA dod iespēju apstrādāt datu jaunu kategoriju, kam ir jāpievērš īpaša uzmanība — tie ir biometrijas dati. EDAU atzīst, cik svarīga ir ceļošanas atļauju labāka aizsardzība, lai apkarotu šādu dokumentu viltošanu un ļaunprātīgu izmantošanu. Tomēr, izmantojot biometrijas datus identifikācijā un apstrādājot attiecīgus personas datus, ir jāievēro vairāki principi, kuru mērķis ir — aizsargāt personu pamattiesības un pamatbrīvības un jo īpaši viņu tiesības attiecībā uz personas datu apstrādi. Šo principu ievērošana ir vēl jo vairāk svarīga attiecībā uz biometrijas datu apstrādi, kas savu īpašo iezīmju dēļ sniedz informāciju par konkrētu personu, un arī tāpēc, ka daži biometrijas dati var atstāt pēdas personu ikdienas dzīvē, un var tagad tikt vākti, pašai personai to nezinot (piemēram, pirkstu nospiedumi).

8. Bez tam, tendence izmantot biometrijas datus Eiropas Savienības mēroga informācijas sistēmās (VIS, SIS II, EURODAC, Eiropas pases u.c.) pakāpeniski pieaug, bet vienlaicīgi netiek rūpīgi apsvērti saistītie draudi un vajadzīgie drošības pasākumi. 29. panta darba grupa uzskatīja, ka “šāda veida [biometrijas] dati ir īpaši dati, jo tiem ir saikne ar personas uzvedības un fizioloģijas iezīmēm un ar to palīdzību var ļoti precīzi identificēt personu.” (3) Tālab vienlaicīgi ar biometrijas datu izmantošanu ir jāpieņem papildu drošības pasākumi un pastiprinātas kontroles kārtība.

9. Kādā senākā atzinumā (4) EDAU jau ierosināja izveidot kopējo un svarīgāko prasību sarakstu, ņemot vērā to, ka biometrijas dati pēc definīcijas ir konfidenciāli. Šādam sarakstam būtu jābūt attiecināmam uz ikvienu sistēmu, kas izmanto biometriju, neatkarīgi no tā, kāda veida sistēma tā ir.

10. Minētajā atzinumā EDAU uzsvēra, cik svarīgs attiecībā uz biometrijas sistēmām ir iekļaušanas process. Priekšlikuma pašreizējā tekstā netiek sīki aprakstīti ne biometrijas datu avoti, ne arī datu vākšanas metodes. Iekļaušanas process ir būtiski svarīgs posms, un to nevar tikai definēt pielikumos, jo no tā būs tieši atkarīgs procesa iznākums — kļūdainas atmešanas koeficients vai kļūdainas pieņemšanas koeficients.

11. EDAU ierosina, piemēram, tādu alternatīvu (tehnisku un ar piekļuves tiesībām saistītu) procedūru izveidi, kas ir viegli pieejamas un kuras jāpiemēro iekļaušanas procesa laikā, lai ievērotu to personu cieņu, kas nav varējušas sniegt nospiedumus, ko sistēma pieņem.

12. Regulas priekšlikuma 2. pantā precizēts, ka informācijas nesējā ir personas dati, kas ierakstīti ceļošanas atļaujā, digitāls sejas attēls un pirkstu nospiedumi, kas reģistrēti savietojamos formātos. Priekšlikuma 4. pantā precizēts, ka KCA biometrijas elementus izmanto vienīgi tādēļ, lai pārbaudītu dokumenta autentiskumu un dokumenta turētāja identitāti, izmantojot tieši pieejamus salīdzināmus elementus. Ņemot vērā minētos divus pantus, EDAU vēlas sniegt šādas piezīmes: — Eiropas Komisija 2005. gada 28. februārī pieņēma “lēmumu, ar ko nosaka tehniskās specifikācijas attiecībā uz drošības elementu un biometrijas standartiem dalībvalstu izdotās pasēs un ceļošanas dokumentos”. Bez tam 2006. gada 28. jūnijā Komisija pieņēma lēmumu, ar ko nosaka tehniskās specifikācijas attiecībā uz drošības elementu un biometrijas standartiem dalībvalstu izdotās pasēs un ceļošanas dokumentos, lēmumu, ar ko nosaka papildu tehniskās specifikācijas attiecībā uz pirkstu nospiedumu uzglabāšanu un aizsardzību. EDAU iesaka regulā minēt abus dokumentus saistībā ar to, ka tie attiecas uz biometrijas datu tehniskajiem aspektiem, un jo īpaši uz aspektiem, kas saistīti ar pirkstu nospiedumu un sejas attēla formu. — Tā kā KCA ir paredzētas izmantošanai trešās valstīs, ir jānodrošina Eiropas sistēmu un trešo valstu sistēmu savstarpēja savietojamība. EDAU jau pieskārās šim jautājumam atzinumā par VIS sistēmu (5). EDAU vēlas atkārtoti uzsvērt, ka sistēmu savstarpēju savietojamību nevar īstenot, pārkāpjot mērķa precizitātes principu, un visi priekšlikumi šajā jomā būtu jāiesniedz viņam. — Priekšlikuma teksts nav konkrēts attiecībā uz iespēju pirkstu nospiedumus uzglabāt iestādes datu bāzē, kas tādējādi kļūtu par izdoto KCA reģistru. 29. panta darba grupa atzinumā 3/2005 (6) uzsver, ka tā neatbalsta “ES izdoto pasu turētāju biometrijas datu un citu datu uzglabāšanu Eiropas pasu un ceļojuma dokumentu centralizētā datu bāzē”. EDAU uzskata, ka līdzīga situācija ir arī KCA gadījumā. KCA izmantošanas patiesais mērķis ir personu autentiskuma pārbaude uz robežas, tām ieceļojot trešās valstīs. Tāpēc centralizētas datu bāzes izveide, kurā uzglabā personas datus un jo īpaši visu to personu biometrijas datus, kam atļauts saņemt KCA, nav pamatota, tā būtu pretrunā ar proporcionalitātes principu, un tāpēc no tās ir jāizvairās. Šis jautājums ir jāšķir no jautājuma par KCA pieprasījuma veidlapu apstrādi, ko veic dienesti, kuri ir atbildīgi par KCA izdošanu — jautājuma, ko mēs apskatīsim turpmāk.

13. Kas attiecas uz KCA drošību, lappuse ar mašīnlasāmiem personas datiem atbilst ICAO dokumenta 9303 1. daļai (mašīnlasāmas pases), un to izdod saskaņā ar dokumentā noteiktajām specifikācijām, ko piemēro mašīnlasāmām pasēm, kā arī saskaņā ar Regulā Nr. 2252/2004 paredzētajiem obligātajiem drošības standartiem.

2.3 Tehniski jautājumi

14. Regulas priekšlikumā (2. panta 2. punktā) paredzēts, ka KCA ir informācijas nesējs […]. Informācijas nesējam ir pietiekama kapacitāte, lai nodrošinātu datu integritāti, autentiskumu un konfidencialitāti. Minētais teksts atbilst Eiropas Parlamenta 2004. gada 2. decembra Rezolūcijai (7), 29. panta darba grupa arī atbalsta šādu nostāju (8).

15. Ir jāatgādina, ka saskaņā ar lēmumiem, ko piemēro ceļošanas dokumentu drošības jomā Eiropas līmenī, obligāta ir standarta piekļuves kontrole visiem datiem, kas tiek glabāti mikroshēmā, tas nozīmē, ka katram nolasītājam ir jābūt ar skeneri, kas nolasa tos pasē ierakstītos datus, kuri ļauj atvērt un nolasīt mikroshēmu. Bez tam plašāka piekļuves kontrole ir obligāta attiecībā uz pirkstu nospiedumiem. Šī sistēma izmanto šifrēšanu, attiecībā uz kuru ir vajadzīga pārdomāta piekļuves atslēgu pārvaldība.

2.4 Mērķis un proporcionalitāte

16. Izmantojot biometrijas datus identifikācijā un apstrādājot attiecīgus personas datus, ir jāievēro vairāki principi, kuru mērķis ir — aizsargāt personu pamattiesības un pamatbrīvības un jo īpaši viņu tiesības attiecībā uz personas datu apstrādi. Šo principu ievērošana ir jo īpaši būtiska attiecībā uz biometrijas datu apstrādi, kuri savas būtības dēļ sniedz informāciju par konkrētu personu. Jo īpašo tādēļ, ka daži šo datu elementi var atstāt pēdas personu ikdienas dzīvē, un tagad var tikt vākti, pašai personai to nezinot (piemēram, pirkstu nospiedumi).

17. Tā, EDAU atgādina, ka saskaņā ar Direktīvas 95/46/EK 6. pantu, personas datiem jābūt vāktiem konkrētiem, precīzi formulētiem un likumīgiem mērķiem, un tos nedrīkst tālāk apstrādāt ar šiem mērķiem nesavienojamā veidā. Turklāt šiem datiem jābūt adekvātiem, attiecīgiem un ne pārmērīgā apjomā attiecībā uz mērķiem, kādiem tie savākti un/vai tālāk apstrādāti (mērķa princips).

18. Biometrijas datu apstrādē ir jāievēro mērķa princips (personas datus drīkst savākt un apstrādāt tikai noteiktam un skaidram mērķim un to turpmāka izmantošana ir atļauta tikai ar ļoti stingriem nosacījumiem) un proporcionalitātes princips (personas datu apstrāde ir atļauta tikai tiktāl, ciktāl tas nepieciešams, un tikai, ja neviens cits līdzeklis, kas mazāk skar tiesības uz privātās dzīves neaizskaramību, nav tikpat efektīvs). Kā jau minēts iepriekš, centralizētas datu bāzes izveide, kurā uzglabātu personas datus un jo īpaši — visu to personu biometrijas datus, kam atļauts saņemt KCA, būtu pretrunā ar proporcionalitātes principu.

2.5 Informācija un piekļuve

19. Regulas priekšlikumā ir minētas personu, kurām izsniedz KCA, tiesības saņemt informāciju (tiesības piekļūt datiem, tos pārbaudīt, labot vai dzēst). Tomēr EDAU vēlas, lai priekšlikuma 6. apsvērumā par Kopienu darbinieku pārsūdzības tiesībām iekļautu atsauci uz Regulas 45/2001 33. pantu.

20. Iestādes un struktūras, kam ir atļauta pieeja datiem, kuri atrodas dokumenta informācijas nesējā, izraugās, ievērojot jebkurus atbilstīgus Kopienas tiesību aktus, Eiropas Savienības tiesību aktus vai starptautiskus nolīgumus. EDAU iesaka, ka būtu jāprecizē iestādes, kam ir adresēta šī regula, kā arī piešķirtās piekļuves tiesības. Ir arī jāgarantē tas, ka apstrādes drošības apsvērumu dēļ datiem, kas tiek glabāti mikroshēmā, var piekļūt tikai kompetentās iestādes.

21. Ja KCA tiek kontrolēta trešā valstī, šobrīd nav atbildes uz šādiem citiem jautājumiem: kuriem no mikroshēmā uzglabātajiem datiem trešā valsts varēs piekļūt? Turklāt, vai pastāv aizsardzības pasākumi, lai nodrošinātu, ka trešās valstis neuzglabās datus, kuriem tās bija piekļuvušas? Tādējādi jautājumi par piekļuvi šai informācijai joprojām ir problemātiski.

3. PAPILDU PIEZĪMES

3.1 KCA izsniegšana

22. Attiecībā uz KCA izsniegšanas pārvaldi, kā paredzēts regulas priekšlikuma 3. pantā, ir precizēts, ka KCA izsniedz katra iestāde, vajadzības gadījumā — ar specializētas struktūras palīdzību. Tomēr viena vai vairākas iestādes var uzticēt kādai no tām pienākumu izsniegt savas KCA. Tāpat ir paredzēts, ka Komisija, organizējot konkursu, izraugās struktūru, kura ir atbildīga par neaizpildītu KCA izgatavošanu un, iespējams, arī par to aizpildīšanu konkrētām personām, pievienojot atļaujas saņēmēja personas datus. Ņemot vērā šīs apstrādes īpašo būtību un vajadzīgos aizsardzības apstākļus, kam jābūt nodrošinātiem šajā apstrādē, noteikumos par tās struktūras izvēli, kurai uzticēs minētā apstrāde, ir jo īpaši jāņem vērā Regulas 45/2001 principi attiecībā uz datu drošību un konfidencialitāti (regulas 21., 22. un 23. pants).

23. Neskarot EDAU iepriekšējās pārbaudes atzinuma saturu, kurš tiks sniegts sakarā ar tās kompetentās(-o) iestādes(-žu), kura(-as) būs atbildīga(-s) par KCA apstrādi, datu aizsardzības inspektora paziņojumu (9), EDAU vēlas šobrīd paust dažas vispārīgas idejas par šo gaidāmo apstrādi.

3.2 Veidlapa

24. Dokumentos, kas iesniegti konsultācijām, nav elementu saistībā ar veidlapu, kas ir jāaizpilda personām, kas ir ieinteresētas iegūt KCA (vai kurā ir atļauts to iegūt). Tomēr vienā lietā, ko EDAU jau ir izskatījis, tika konstatēts, ka personas dati, kas apstrādāti, izsniedzot vecā parauga KCA, nav dati, kas saistīti ar veselības stāvokli, un ka gadījumā, ja daži dati būtu saistīti ar veselības stāvokli (iedaļā “Īpašas iezīmes”), tie nav obligāti. Turklāt ir vajadzīga attiecīgās personas piekrišana, kā definēts Regulas 45/2001 2. panta h) punktā. Šā iemesla dēļ un lai iegūtu precīzu priekšstatu par paredzētās procedūras saturu, EDAU iesaka šai lietai pievienot KCA veidlapas kopiju saskaņā ar procedūru, kas paredzēta Regulas 27. pantā, kā arī jebkurus citus dokumentus, kas noderētu lietas analīzei.

3.3 Datu kvalitāte

25. Regulas 45/2001 4. panta 1. punkta c) apakšpunktā ir paredzēts, ka datiem jābūt “adekvātiem, atbilstīgiem un ne pārlieku apjomīgiem, ņemot vērā nolūkus, kādos tos vāc un/vai pēc tam apstrādā”. Dati, kurus apstrādā atbilstīgi šeit analizētajai procedūrai, ir ļoti plaši (jau biometrijas dati vien), līdz ar to ir grūti a priori un, nezinot konkrētu gadījumu, noteikt, vai šie dati ir “adekvāti, atbilstīgi un ne pārlieku apjomīgi”. Tādēļ ir svarīgi, lai personas, kas apstrādās datus atbilstīgi dažādām procedūrām, būtu pareizi informētas par pienākumu ievērot 4. panta1 punkta c) apakšpunktā noteikto principu un apstrādātu datus, ņemot šo principu vērā. Saskaņā ar Regulas 45/2001 27. pantā paredzēto procedūru EDAU sniegs ierosinājumus, kā izstrādāt pamatnostādnes, lai pareizi informētu šīs personas par viņu pienākumiem. Viņš arī izteiks lūgumu, lai būtu paredzēta īpaša apmācība par svarīgu datu apstrādes problemātiskajiem aspektiem.

26. Turklāt datiem ir jābūt precīziem un vajadzības gadījumā, atjauninātiem (4. panta 1. punkta d) apakšpunkts). No iesniegtajiem lietas elementiem nav iespējams pārliecināties, vai tiks nodrošināta datu precizitāte. Tāpat šobrīd nav iespējams pārliecināties, vai procedūra vai sistēma pati par sevi pilnībā garantēs datu kvalitātes ievērošanu. Kā uzsvērts iepriekšējā punktā, pārliecināties par atbilstīgas aizsardzības pasākumu pastāvēšanu ir iespējams tikai ar analīzi, kas veikta atbilstīgi 27. panta procedūrai.

3.4 Datu glabāšana

27. Tekstā ir paredzēts, ka jauno ceļošanas atļauju derīguma termiņš būs 5 gadi. Taču tekstā nav paredzēts termiņš, cik ilgi uzglabā datus par katru lietu un tātad — par katru pieteikumu. Regulā 45/2001 ir noteikts, ka datiem ir jābūt “glabātiem formā, kas ļauj identificēt datu subjektus ne ilgāk, kā vajadzīgs nolūkiem, kādos dati ir savākti vai kādos tos pēc tam apstrādā” (4. panta 1. punkta e) apakšpunkts). Kā uzsvērts iepriekš, ir jāizvairās no biometrijas datu glabāšanas datu bāzē. EDAU tādēļ iesaka atdalīt biometrijas datu apstrādi no KCA pieteikuma veidlapā sniegto datu apstrādes. Veidlapā sniegtos datus var uzglabāt atbilstīgi parastajai KCA pieteikumu apstrādes procedūrai.

4. IETEIKUMI

28. EDAU pozitīvi vērtē to, ka ar viņu konsultējas par Kopienas ceļošanas atļauju, jo īpaši, ja tiks ņemtas vērā šādas piezīmes: — Šis atzinums būtu jāmin regulas preambulā pirms apsvērumiem (“ņemot vērā … atzinumu”). — Ir jāievieš viegli pieejamas alternatīvas procedūras biometrijas datu iekļaušanas procesa laikā. — Pieminot KCA tehniskos aspektus, ir jāatsaucas uz Komisijas Lēmumiem 28/II/2005 un 28/VI/2006, ar ko “nosaka tehniskās specifikācijas attiecībā uz drošības elementu un biometrijas standartiem dalībvalstu izdotās pasēs un ceļošanas dokumentos”. — Biometrijas datus nedrīkst glabāt centralizētā datu bāzē. — Paredzētais biometrijas datu saturs un formāts, kā arī garantijas saistībā ar biometrijas datu iekļaušanu KCA ir jāapraksta pēc iespējas precīzāk. — Jāņem vērā tas, ka sistēmu savstarpēju savietojamību nevar īstenot, pārkāpjot datu apstrādes mērķa precizitātes principu, un visi priekšlikumi šajā jomā būtu jāiesniedz EDAU. — Biometrijas datu apstrādē sevišķa uzmanība ir jāpievērš mērķa principam un proporcionalitātes principam. — Lai pievērstu iestāžu pārstāvju un darbinieku uzmanību, ir lietderīgi priekšlikuma 6. apsvērumā par Kopienu darbinieku pārsūdzības tiesībām pievienot atsauci uz Regulas 45/2001 33. pantu. — EDAU vēlētos, lai priekšlikumā būtu paredzēts izveidot ierobežotu sarakstu ar kompetentajām iestādēm, kam būs pieeja datiem, un noteikt tām piešķirtās piekļuves tiesības. — Ir rūpīgi jānosaka kritēriji regulas priekšlikuma 3. pantā minētās struktūras atlasei, ņemot vērā biometrijas datu īpašo būtību. — Kopienas ceļošanas atļauju izsniegšanas procedūra ir pakļauta Eiropas datu aizsardzības uzraudzītāja iepriekšējai pārbaudei saskaņā ar Regulas 45/2001 27. panta 1. punktu. — Iepriekšējās pārbaudes procesā būtu jāiesniedz KCA pieprasījuma veidlapa, lai veiktu analīzi par datu aizsardzības aspektiem, kā arī visi citi dokumenti, kas varētu noderēt šīs lietas analīzei. — Ir lietderīgi ieteikt, lai tiktu izstrādātas rīcības pamatnostādnes, lai pareizi informētu par datu apstrādi atbildīgās personas par viņu pienākumiem. būtu arī jāparedz īpaša apmācība par konfidenciālu datu apstrādes problemātiskiem aspektiem. — Būtu lietderīgi nodrošināt to, ka procedūras ļauj ievērot datu kvalitātes principu.

Briselē, 2006. gada 13. oktobrī Peter HUSTINX Eiropas datu aizsardzības uzraudzītājs

(1) 2005. gada 23. marta atzinums par priekšlikumu Eiropas Parlamenta un Padomes Regulai par Vīzu informācijas sistēmu (VIS) un datu apmaiņu starp dalībvalstīm saistībā ar īstermiņa vīzām (COM(2004)835 galīgā redakcija), OV C 181.

(2) 2005. gada 19. oktobra atzinums par trim priekšlikumiem attiecībā uz otrās paaudzes Šengenas informācijas sistēmu (SIS II) (COM (2005) 230 galīgā redakcija, COM (2005) 236 galīgā redakcija un COM (2005) 237 galīgā redakcija), OV C 91.

(3) Darba dokuments par biometriju (dok. MARKT/12168/02/FR — WP 80)

(4) 2005. gada 19. oktobra atzinums par trim priekšlikumiem attiecībā uz otrās paaudzes Šengenas informācijas sistēmu (SIS II) (COM (2005) 230 galīgā redakcija, COM (2005) 236 galīgā redakcija un COM (2005) 237 galīgā redakcija), OV C 91.

(5) sal. iepriekšējā lappusē C181/26.

(6) Atzinums 3/2005 par to, kā piemēro Padomes Regulu (EK) Nr. 2252/2004 (2004. gada 13. decembris) par drošības elementu un biometrijas standartiem dalībvalstu izdotās pasēs un ceļošanas dokumentos.

(7) Eiropas Parlamenta Normatīvā rezolūcija par Komisijas priekšlikumu Padomes Regulai par drošības elementu un biometrijas standartiem ES pilsoņu pasēs (COM(2004)0116 — C5-0101/2004 — 2004/0039(CNS)),

http://eur-lex.europa.eu/LexUriServ/LexUriServ.do?uri=CELEX:52004AP0073(01):LV:HTML

(8) 29. panta darba grupas priekšsēdētāja 2004. gada 18. augusta vēstule Eiropas Parlamenta priekšsēdētājam, LIBE komitejas priekšsēdētājam, Eiropas Savienības Padomes ģenerālsekretāram, Eiropas Komisijas priekšsēdētājam, Uzņēmējdarbības ĢD vadītājam, kā arī Tieslietu un iekšlietu ĢD ģenerāldirektoram (nav publicēta).

(9) Pamatojoties uz Regulas (EK) 45/2001 27. panta 3. punktu.